P. Hrušovský, predseda NR SR: (2003-07-01):
I. Béreš, poslanec: Ďakujem veľmi pekne. Slovensko má možnosť stať sa členom spoločenstva slobodných národov, ktoré súperenie nahradili strategickým spojenectvom. Vstupom do únie sa rozšíri priestor slobody a možnosti pre realizáciu tak jednotlivcov, ako aj pre Slovenskú republiku ako takú. Hospodárska integrácia, ktorá proces zjednocovania začala, sa transformovala do štyroch základných slobôd - slobodný pohyb osôb, tovaru, služieb a kapitálu vytvorili základ vnútorného trhu únie. Európska únia už dnes predstavuje najväčší spoločný trh na svete a čoskoro sa rozšíri o 10 členských krajín. Vybudovaním vnútorného trhu vytvorilo podmienky pre politickú integráciu kontinentu. Občania členských štátov nadobudli štatút občanov Európskej únie. Môžu sa slobodne pohybovať, usádzať, pracovať a študovať vo všetkých členských štátoch únie. Môžu voliť a byť volení vo voľbách do Európskeho parlamentu a v komunálnych voľbách v mieste svojho trvalého pobytu bez ohľadu na štátnu príslušnosť. Používajú v tretích krajinách diplomatickú a konzulárnu ochranu od každého členského štátu únie. Môžu sa obracať na európskeho ombudsmana. K týmto právam sa po prijatí pracovnej ústavnej zmluvy pridá rozsiahly katalóg základných práv a slobôd stelesnený v Charte základných práv Európskej únie. Maastrichtská zmluva položila základy pre vytvorenie spoločného európskeho priestoru slobody, bezpečnosti a spravodlivosti prostredníctvom spolupráce v oblasti vnútra a justície. Maastrichtská zmluva takisto položila aj základy pre spoluprácu v oblasti zahraničnej politiky, bezpečnosti a obrany, aby na svetovej scéne za ekonomickým obrom, ktorým Európska únia je už bezpochyby dnes, stála aj reálna politická sila. Všetky tieto čiastkové a postupné kroky kodifikuje ústavná zmluva pripravená Konventom o budúcnosti Európy, ktorý výsledok svojej činnosti predložil na samite v Solúne. Na príprave ústavnej zmluvy sa Slovensko podieľalo už ako plnoprávny člen únie a rovnaké postavenie budeme mať aj pri jej definovanom schvaľovaní na blížiacej sa medzivládnej konferencii. Európa teda stojí na prahu v skutku historických zmien. Rozširovanie a prehlbovanie európskej integrácie idú ruka v ruke a je to dobré, že napriek rôznym historickým skúsenostiam je dnes Slovensko v plnom rozsahu pri tom a je aktívnym aktérom a nielen pasívnym objektom zmien, ktoré zásadným spôsobom menia tvár novej Európy. V tomto zmysle vytvára európska integrácia nový priestor aj pre realizáciu našich národnoštátnych záujmov. V prípade úspechu nášho hlasovania slovenský hlas po 1. máji 2004 zaznie na všetkých relevantných európskych fórach. Potom bude záležať už len od nás, či z tejto možnosti vyťažíme maximum. Sloboda však nie je len príležitosť, ale aj záväzok. Nevyhnutnou súčasťou slobody je aj zodpovednosť. Preto si náš vstup vyžiada maximálnu pripravenosť a hlavne profesionalitu. Vstup do únie prinesie nielen príležitosti, práva a finančnú pomoc, ale aj rozsiahle povinnosti. Už nikdy sa v Európe nebude rozhodovať o nás bez nás. Súčasne sa však ani nebudeme mať na koho iného vyhovárať, tak ako to bolo niekedy doteraz. 5000 strán textu prístupovej zmluvy, ku ktorej sa dnes vyjadríme, stelesňujú všetky doterajšie výsledky európskej integrácie a určuje miesto Slovenska v nej. Je výsledkom dlhých a náročných rokovaní Slovenska s Európskou úniou a jej členskými štátmi. Je dobrým východiskom a základom pre úspešné pôsobenie Slovenska v Európskej únii. Občania Slovenskej republiky sa k vstupu do Európskej únie vyjadrili v májovom referende. Dnes je na nás, aby sme ako najvyšší zákonodarný a ústavodarný orgán Slovenskej republiky definitívne vyjadrili svoju vôľu stať sa súčasťou procesu, ktorý prvýkrát v histórii nášho kontinentu zjednocuje európske národy na základe ich slobodnej vôle. Panie poslankyne, páni poslanci, dnešným hlasovaním môžeme zavŕši jednu významnú etapu vo vývoji Slovenska. Dostávame sa na koniec etapy vývoja nášho národa a spoločnosti, ktorá začala 17. novembra 1989, pokračovala nadobudnutím samostatnosti, budovaním základov samostatného štátu, rozsiahlou spoločenskou, politickou a ekonomickou transformáciou spoločnosti. Nejde o koniec cesty. Najmä v oblasti spomínanej transformácie má Slovensko ešte dlhú cestu pred sebou. Nekončí sa integrácia. Dnešným hlasovaním však môžeme dať strategickému smerovaniu Slovenska významný impulz. Môžeme formálne a definitívne potvrdiť našu príslušnosť a zakotvenie v európskom, respektíve v euro-atlantickom geopolitickom priestore. 10. apríla tohto roku sme schválili pristúpenie Slovenska k Severoatlantickej aliancii. Jednou nohou v euro-atlantickom priestore stability, slobody a bezpečnosti teda už stojíme. Dnes tam môžeme vkročiť definitívne. Dámy a páni, dovoľte mi záverom, aby som zaďakoval všetkým, ktorí v tomto prístupovom prístupe naozaj vykonali maximum a zároveň mi dovoľte, aby som v mene poslaneckého klubu Aliancie nového občana povedal, že klub vysloví súhlas Národnej rady so Zmluvou o pristúpení Slovenskej republiky k Európskej únii. Ďakujem vám pekne za pozornosť.